b'\n_START_ARTICLE_\nSuomen pojat Espanjassa\n_START_SECTION_\nTaustaa\n_START_PARAGRAPH_\nVuosina 1936\xe2\x80\x931939 k\xc3\xa4ytyyn Espanjan sis\xc3\xa4llissotaan osallistui yhteens\xc3\xa4 72 Suomesta l\xc3\xa4htenytt\xc3\xa4 vapaaehtoista, joista kaatui 14. Heid\xc3\xa4n lis\xc3\xa4kseen sodassa oli mukana vajaat 150 amerikan- ja kanadansuomalaista sek\xc3\xa4 joitakin Neuvostoliitossa vaikuttaneita suomalaisia punaupseereita. Suomalaiset taistelivat kansainv\xc3\xa4listen prikaatien riveiss\xc3\xa4. Ne muodostettiin muutama kuukausi sodan syttymisen j\xc3\xa4lkeen syksyll\xc3\xa4 1936 ja hajotettiin kaksi vuotta my\xc3\xb6hemmin, jonka j\xc3\xa4lkeen suurin osa prikaatien taistelijoista evakuoitiin kotimaihinsa. Suomalaisten p\xc3\xa4\xc3\xa4joukko palasi Helsinkiin 11. joulukuuta 1938. Kirja valmistui t\xc3\xa4m\xc3\xa4n j\xc3\xa4lkeen muutamassa kuukaudessa. Sen esipuhe on p\xc3\xa4iv\xc3\xa4tty 31. toukokuuta 1939._NEWLINE_Etsiv\xc3\xa4n Keskuspoliisin mukaan ajatuksen kirjasta esitti Espanjassa sotinut punaupseeri Herman Haapaniemi, joka oli siirtynyt Neuvostoliittoon 1930-luvun puoliv\xc3\xa4liss\xc3\xa4. Toimituskunnan j\xc3\xa4senist\xc3\xa4 Paavo Pajunen taisteli Espanjassa vuosina 1937\xe2\x80\x931938 ja my\xc3\xb6s Cay Sundstr\xc3\xb6m vieraili maassa kev\xc3\xa4\xc3\xa4ll\xc3\xa4 1937. Teoksen myyntitulot jaettiin Suomeen palanneille vapaaehtoisille. Useat heist\xc3\xa4 vangittiin paluunsa j\xc3\xa4lkeen, lis\xc3\xa4ksi vasemmistolaisessa toiminnassa mukana olleiden oli vaikea hankkia elantoaan ty\xc3\xb6nantajien laatimien \xe2\x80\x9dmustien listojen\xe2\x80\x9d vuoksi.\n_START_SECTION_\nSis\xc3\xa4lt\xc3\xb6\n_START_PARAGRAPH_\nKirja sis\xc3\xa4lt\xc3\xa4\xc3\xa4 seitsem\xc3\xa4n nimell\xc3\xa4 tai nimimerkill\xc3\xa4 tunnetun suomalaisen kokemuksia Espanjan sis\xc3\xa4llissodasta vuosilta 1937\xe2\x80\x931938. Omalla nimell\xc3\xa4\xc3\xa4n kirjoittivat Paavo Pajunen, Herman Haapaniemi, Sulo Paaso ja Lauri R\xc3\xa4s\xc3\xa4nen, lis\xc3\xa4ksi teoksessa on nimimerkkien \xe2\x80\x9dPekkalin\xe2\x80\x9d, \xe2\x80\x9dValter\xe2\x80\x9d ja \xe2\x80\x9dTeppo Ilja\xe2\x80\x9d kirjoituksia. Ensin mainittu on helsinkil\xc3\xa4inen Arvi Pekkalin ja \xe2\x80\x9dValter\xe2\x80\x9d todenn\xc3\xa4k\xc3\xb6isesti Espanjassa nimell\xc3\xa4 Walter From esiintynyt tamperelainen Eino Laakso. \xe2\x80\x9dTeppo Iljan\xe2\x80\x9d oikea henkil\xc3\xb6llisyys ei ole tiedossa. Pekkalinia lukuun ottamatta kaikki tunnetut olivat SKP:n j\xc3\xa4seni\xc3\xa4. Mukana on my\xc3\xb6s anonyymien kirjoittajien tekstej\xc3\xa4, joista suurin osa lienee Pajusen ja Lauri Vileniuksen k\xc3\xa4sialaa._NEWLINE_Teksteist\xc3\xa4 osa on per\xc3\xa4isin rintamalta l\xc3\xa4htetyist\xc3\xa4 kirjeist\xc3\xa4, joita sodan aikana julkaistiin vasemmistolaisissa lehdiss\xc3\xa4, kuten Kirjallisuuslehdess\xc3\xa4, Suomen Sosialidemokraatissa sek\xc3\xa4 Merimies-Unionin \xc3\xa4\xc3\xa4nenkannattajassa Merimies-lehdess\xc3\xa4 ja osa puolestaan heti sodan j\xc3\xa4lkeen ker\xc3\xa4tyist\xc3\xa4 muistelmista. Lukujen johdannot ja my\xc3\xb6s jotkut katkelmat lienev\xc3\xa4t teoksen toimitussihteerin Jarno Pennasen kirjoittamia. Omakohtaisten muistelmien lis\xc3\xa4ksi kirjassa on Cay Sundstr\xc3\xb6min kirjoittama tiivistelm\xc3\xa4 Espanjan historiasta sek\xc3\xa4 katsaus sotaa edelt\xc3\xa4neeseen poliittiseen tilanteeseen. Mukana on my\xc3\xb6s latvialaisen sosialistin Bruno Kalnin\xc5\xa1in selostus sis\xc3\xa4llissodan vaiheista, professori V\xc3\xa4in\xc3\xb6 Lassilan vapaaehtoisten paluujuhlassa 30. joulukuuta 1938 pit\xc3\xa4m\xc3\xa4 kaatuneiden muistopuhe sek\xc3\xa4 Elvi Sinervon kirjoittama runo \xc3\x84iti. Kirjan lopussa on viel\xc3\xa4 luettelo kaatuneista henkil\xc3\xb6tietoineen sek\xc3\xa4 karttaliitteit\xc3\xa4. Varsinaisten taistelukuvausten lis\xc3\xa4ksi kirja sis\xc3\xa4lt\xc3\xa4\xc3\xa4 kertomuksia rintamien takaisesta el\xc3\xa4m\xc3\xa4st\xc3\xa4 sek\xc3\xa4 muun muassa Madridin ja Valencian pommituksista ja niiden siviiliuhreista._NEWLINE_Koska kommunistinen toiminta oli Suomessa kielletty\xc3\xa4 vuoden 1944 v\xc3\xa4lirauhansopimukseen saakka, v\xc3\xa4ltettiin kirjassa mainitsemasta koko sanaa ja samasta syyst\xc3\xa4 osa kirjoittajista ei esiintynyt omalla nimell\xc3\xa4\xc3\xa4n. Teoksessa sotaa tulkitaan kuitenkin tiukasti Kominternin hyv\xc3\xa4ksym\xc3\xa4ll\xc3\xa4 tavalla. Siit\xc3\xa4 esitet\xc3\xa4\xc3\xa4n vain Neuvostoliiton tukemien kommunistien oma n\xc3\xa4kemys, vaikka tasavaltalaisten riveiss\xc3\xa4 taisteli my\xc3\xb6s muun muassa sosialidemokraatteja, trotskilaisia ja anarkisteja._NEWLINE_Kirjaa myytiin l\xc3\xa4hinn\xc3\xa4 vasemmistopiireille, mutta sen arvostelukappaleet tavoittivat my\xc3\xb6s poliittisia vastustajia. Esimerkiksi \xc3\xa4\xc3\xa4rioikeistolaisen IKL:n julkaisema lehti Luo Lippujen kirjoitti teoksessa ylistett\xc3\xa4v\xc3\xa4n \xe2\x80\x9drikoksista ehk\xc3\xa4 vaarallisinta\xe2\x80\x9d eli valtiopetosta.\n_START_SECTION_\nKansikuva\n_START_PARAGRAPH_\nKirjan kannen on suunnitellut kuvataiteilija Tapio Tapiovaara, joka oli itsekin halukas liittym\xc3\xa4\xc3\xa4n kansainv\xc3\xa4lisiin prikaateihin yhdess\xc3\xa4 kirjailija Arvo Turtiaisen kanssa. SKP:n v\xc3\xa4rv\xc3\xa4ystoimintaa johtanut Toivo Karvonen suostutteli heid\xc3\xa4t kuitenkin j\xc3\xa4\xc3\xa4m\xc3\xa4\xc3\xa4n Suomeen. Karvonen piti harvojen vasemmistolaisten kulttuurivaikuttajien toimintaa arvokkaampana kotimaassa, eik\xc3\xa4 halunnut l\xc3\xa4hett\xc3\xa4\xc3\xa4 heit\xc3\xa4 kuolemanvaaraan ulkomaille. Kannen kuva on XV kansainv\xc3\xa4lisess\xc3\xa4 prikaatissa taistelleelle suomalaissotilaalle annetusta mallisotilaan kunniakirjasta.\n_START_SECTION_\nMuuta\n_START_PARAGRAPH_\nJatkosodan aikana Tamperella vaikuttaneen sodanvastaisen ryhm\xc3\xa4n j\xc3\xa4senet ottivat omaan toimintaansa mallia kirjan partisaaneista kertovasta luvusta. Siit\xc3\xa4 kopioitujen ohjeiden mukaan rakennetuilla r\xc3\xa4j\xc3\xa4hteill\xc3\xa4 sabotoitiin junaliikennett\xc3\xa4 Tampereen seudulla kes\xc3\xa4n ja syksyn 1942 aikana. Espanjassa vastaavilla r\xc3\xa4j\xc3\xa4hteill\xc3\xa4 h\xc3\xa4irittiin fasistien rautatiekuljetuksia.\n_START_SECTION_\nAmerikansuomalaisten teos\n_START_PARAGRAPH_\nMy\xc3\xb6s amerikansuomalaiset julkaisivat samanlaisen kirjan, joka ilmestyi Yhdysvalloissa nimell\xc3\xa4 Meid\xc3\xa4n poikamme Espanjassa (Finnish Workers Federation, New York, 1939). Sen toimittaja oli K. E. Heikkinen ja kuvittaja William Lahtinen.'